ประกันรายกลางจุกสินไหม
นำสิน ไทยประกันภัย ต้นทุนค่าสินไหมรถยนต์ พีเอ พุ่ง ส่งผลรายได้วูบ
15 ส.ค. 2559

นำสิน ไทยประกันภัย ต้นทุนค่าสินไหมรถยนต์ พีเอ พุ่ง ส่งผลรายได้วูบ
นายสมบุญ ฟูศรีบุญ กรรมการผู้อำนวยการ บริษัท นำสินประกันภัย เปิดเผยว่า ในช่วงไตรมาส 2 ที่ผ่านมา บริษัทมีกำไรสุทธิ 15.4 ล้านบาท ลดลง 23% หรือ 4.6 ล้านบาท เมื่อเทียบกับงวดเดียวกันของปีก่อนที่กำไรสุทธิได้ 20 ล้านบาท และหากเป็นงวด 6 เดือนแรกปีนี้ มีกำไรสุทธิ 30 ล้านบาท ลดลงเมื่อเทียบกับงวดเดียวกันของปีก่อนที่มีกำไรสุทธิ 83 ล้านบาท
ทั้งนี้ แม้ว่าบริษัทจะมีรายได้จากการรับประกันภัย รายได้จากการลงทุนสุทธิและอื่นๆ รวมกันแล้วเพิ่มขึ้น 41.2 ล้านบาท แต่ก็มีค่าสินไหมเพิ่มขึ้นเป็น 47.9 ล้านบาท เนื่องมาจากได้มีการปรับเงื่อนไขความคุ้มครองของกรมธรรม์รถยนต์ภาคบังคับ (พ.ร.บ.) ที่มีผลไปเมื่อวันที่ 1 เม.ย.ที่ผ่านมา ทำให้ค่าสินไหมของประกัน พ.ร.บ.เพิ่มสูงขึ้นเป็น 28 ล้านบาท
นอกจากนี้ ยังมีค่าสินไหมของกรมธรรม์ประกันอุบัติเหตุส่วนบุคคล (พีเอ) ที่เพิ่มสูงขึ้นอีก 39.7 ล้านบาท แต่ค่าสินไหมที่เพิ่มขึ้นนั้น ส่วนหนึ่งเกิดจากการเพิ่มขึ้นของการตั้งสำรองที่นักคณิตศาสตร์ประกันภัยได้แนะนำไว้ เพื่อให้เกิดความเหมาะสมกับสภาพธุรกิจเป็นจำนวน 15.5 ล้านบาท
อย่างไรก็ตาม บริษัทได้หลีกเลี่ยงที่จะขายกรมธรรม์ในช่องทางขายที่มีความเสี่ยงสูงและได้พิจารณาปรับค่าเบี้ยประกันพีเอให้มีความเหมาะสมขึ้นแล้ว
นายสุรัตน์ ศรีสมบุญกุล กรรมการผู้จัดการ บริษัท ไทยประกันภัย กล่าวว่า ช่วงไตรมาส 2 ที่ผ่านมา บริษัทขาดทุนสุทธิ 5.8 ล้านบาท ลดลง 154% เมื่อเทียบกับงวดเดียวกันของปีก่อนที่มีกำไรสุทธิ 10.6 ล้านบาท
ทั้งนี้ เนื่องจากบริษัทมีค่าใช้จ่ายในการรับประกันภัย 420.5 ล้านบาท เพิ่มขึ้น 17.5% หรือ 62.6 เนื่องจากค่าสินไหมเพิ่มขึ้น 17.7% หรือ 32 ล้านบาท เมื่อเทียบกับงวดเดียวกันของปีก่อน โดยมีสัดส่วนค่าสินไหมและค่าใช้จ่ายในการจัดการค่าสินไหมทดแทนต่อเบี้ยประกันที่ถือเป็นรายได้สุทธิเท่ากัน 65.1% เทียบกับงวดเดียวกันของปีก่อนที่มีสัดส่วนอยู่ที่ 55.9% ซึ่งมาจากการเพิ่มขึ้นของค่าสินไหมในประเภทรถยนต์ และประกันพีเอเป็นหลัก